Elke wieldop het sy eie storie | News24
Elke wieldop het sy eie storie
Edréï Marks van die Winery@62 wens die honderde wieldoppe teen die winkel se mure kon met haar praat, sodat ook sy hul geskiedenis kan deel. Foto: MONIQUE BASSON
HIER pryk die trotse Plymouth-wieldop wat eens in die Groot Depressie van 1940 - 1950 talle kilometers op 'n stowwerige grondpad afgelê het.
'n Entjie verder flankeer 'n 1949-DeSoto met jou. Dan wink 'n Studebaker, Dodge, Mercury en Six-Packard jou nader - en jy weet jy is in 'n wieldop-paradys.
Hoe anders met nagenoeg 400 klassieke (wieldop)skoonhede onder een dak? Elk het 'n eie storie.
As jy die Winery@62 op Joubertina betree, speel Suid-Afrika se wieldopgeskiedenis van die laat 1940's tot die 1980's voor jou af. Dit is wel nie so bekend en indrukwekkend soos hul 'grootboet', die motor self nie, maar dié blink doppe hou 'n bekoring van hul eie in.
Daar is heelwat spogdoppe van Mercedes-Benze, Chevrolets, Volkswagens, Fords en ander fabrikate - elk 'n glorieryke pronkstuk van weleer. Hier is wieldoppe na elkeen se hart.
Dié blinkes laat menigte inwoners en besoekers in hul spoor vassteek om 'n onbe-plande draai by die Winery@62 te maak, wat eintlik meestal wyn verkoop.
"Hier is al die 'doppe' te koop, maar net nie die wieldoppe nie," sê eienaar Gideon Martinson laggend.
Volgens Martinson het hulle die oorspronklike versameling bekom toe die Kloof Hotel op Joubertina op 14 Februarie 2003 verkoop is. Die 404 wieldoppe het teen die hotelkroeg se mure gepryk. "Ons wil graag die doppe in die kloof hou; hier waar hulle hoort," sê hy.
Benewens die wieldoppe, pronk 'n ligpers 1958 Vespa windmakerig in die winkel. Martinson verseker dat die Vespa nog ry.
Of jy nou 'n motorliefhebber is of nie, as jy Roete 62 deur die Langkloof aanpak, maak 'n draai by die Winery@62 op Joubs. Dit is beslis die moeite werd. En as die glans van die honderde wieldoppe jou nie bekoor nie, is daar steeds die wyn...